*Šis straipsnis apie animacinį serialą. Apie kompiuterinį žaidimą skaitykite straipsnyje The Legend of Korra (kompiuterinis žaidimas).*

|  |
| --- |
| Legenda apie Korą |
|  |
| Žanras | Veiksmo, nuotykių, fantastinis, stimpankas, komedija, drama |
| Formatas | Animacinis serialas |
| Kūrėjas (-ai) | Michael Dante DiMartinoBryan Konietzko |
| Scenarijaus autorius (-iai) | Michael Dante DiMartinoBryan KonietzkoTim HedrickJoshua Hamilton |
| Režisierius (-iai) | Joaquim Dos SantosKi Hyun RyuColin HeckIan GrahamMelchior Zwyer |
| Įgarsino | Janet VarneyJ. K. SimmonsDavid FaustinoP. J. ByrneMindy SterlingSeychelle GabrielSteven BlumDee Bradley BakerJeff BennettAdrian LaTourelleJohn Michael HigginsAaron HimelsteinAubrey PlazaJames RemarRichard RiehleLisa EdelsteinKiernan ShipkaHenry RollinsAnne Heche |
| Kompozitorius (-iai) | Jeremy Zuckerman |
| Kilmės šalis | Jungtinės Valstijos |
| Kalba (-os) | anglų |
| Sezonų skaičius | 4 |
| Serijų skaičius | 52 |
| Trukmė | 24 min. |
| Transliacija |
| Originalus kanalas | Nickelodeon (2012–2014)Nick.com (2014–2014 m. gruodžio 19 d.) |
| Originalus laikotarpis | 2012 m. balandžio 14 d. – 2014 m. gruodžio 19 d. |
| Išorinės nuorodos |
| Oficialus tinklalapis |

**„Legenda apie Korą"** (angl. *The Legend of Korra*) – JAV animacinis serialas, rodytas televizijos tinklu „Nickelodeon" nuo 2012 m. balandžio iki 2014 m. gruodžio. Serialo autoriai – Bryan Konietzko ir Michael Dante DiMartino, kurie taip pat sukūrė ir šio serialo priešistorę – „Avataras: paskutinis oro valdytojas", rodytą „Nickelodeon" kanalu 2005–2008 m.

Serialo, nupiešto panašiu į japonišką animaciją stiliumi, veiksmas vyksta fiktyvioje visatoje, kurioje žmonės geba valdyti pradinius elementus, vandenį, žemę, ugnį ir orą. Tik vienas asmuo – avataras – gali valdyti visus keturis elementus ir jis yra atsakingas už taikos palaikymą pasaulyje. Serialo veiksmas telkiasi aplink avatarą Korą, pakeitusią Angą iš ankstesnio serialo, kuriai tenka kovoti su politiniais ir dvasiniais neramumais modernėjančiame pasaulyje.

Serialas „Legenda apie Korą" sulaukė komercinio pasisekimo, buvo gerai įvertintas kritikų. Ketvirtasis ir paskutinis sezonas prasidėjo 2014 m. spalio 3 d.

Sezonai
-------



| Sezonas(Knyga) | Serijų skaičius | Premjeros ir finalo datos |
| --- | --- | --- |
| Premjera | Finalas |
| 1 | *Pirmoji knyga. Oras* | 12 | 2012 m. balandžio 14 d. (2012-04-14) | 2012 m. birželio 23 d. (2012-06-23) |
| 2 | *Antroji knyga. Dvasios* | 14 | 2013 m. rugsėjo 13 d. (2013-09-13) | 2013 m. lapkričio 22 d. (2013-11-22) |
| 3 | *Trečioji knyga. Permainos* | 13 | 2014 m. birželio 27 d. (2014-06-27) | 2014 m. rugpjūčio 22 d. (2014-08-22) |
| 4 | *Ketvirtoji knyga. Pusiausvyra* | 13 | 2014 m. spalio 3 d. (2014-10-03) | 2014 m. gruodžio 19 d. (2014-12-19) |

Siužetas
--------

Seriale veiksmas vyksta prabėgus septyniasdešimčiai metų po įvykių ankstesniajame seriale.

DĖMESIO: *toliau atskleidžiamos kūrinio detalės*

Pirmoji knyga. Oras
Kora slapta pabėga iš gimtosios Pietų vandens genties į nepriklausomą valstybę, Respublikos miestą, kur, pas oro valdymo meistrą Tendziną, ji ketina mokytis oro valdymo meno. Tačiau Respublikos mieste sparčiai auga jau kurį laiką vyraujantys sociopolitiniai neramumai: iš pogrindžio iškyla prieš elementų valdytojų priespaudą nusistačiusi radikalių revoliucionierių ekvalistų organizacija, vadovaujama Amono, kuris pasižymi nepaaiškinamu gebėjimu iš žmonių atimti jų valdomą elementą.

Antroji knyga. Dvasios
Pasaulį dėl neaiškių priežasčių ima puldinėti iš svetur atklydusios piktosios dvasios. Šiaurės vandens genties lyderis ir Koros dėdė, Unalakas, okupuoja Pietų vandens genties teritoriją, planuodamas išlaisvinti tamsos ir chaoso dvasią Vatu. Avatarė Kora kartu su savo draugais siekia įgyti Respublikos miesto paramą sprendžiant šį tarptautinį konfliktą, pamažu bręstantį į pilietinį karą, atskleisti Unalako tikruosius planus bei sužinoti apie dvasių pasaulį anapus. Knygos metu susipažįstama su avataro ciklo ir jo pradininko, avataro Vuano, pradžios istorija, kuris, susijungęs su šviesos ir tvarkos dvasia Rava, pirmąkart išvien kovojo su Vatu dėl tolimesnės pasaulio lemties.

Trečioji knyga. Permainos
Ankstesnėje dalyje Korai nusprendus palikti atvirus portalus, daugelį šimtmečių skyrusius materialųjį ir dvasių pasaulius, šiedu pradeda gyventi kartu. Po kovos su Vatu kas kelis tūkstančius metų įvykstančioje Harmoninėje konvergencijoje, pasaulyje, be meistro Tendzino ir jo vaikų, netikėtai vėl atsiranda žmonių, gebančių valdyti orą. Avatarės Koros pečius užgula nauja užduotis – suformuoti naują oro naciją, kurią dar Ango laikais žiauriai išnaikino Ugnies Lordas Souzinas. Negana to, į viešumą iškyla dar viena prieš dabartinę pasaulio tvarką nusistačiusi anarchistų grupuotė, priklausanti Raudonajam lotosui, su galingu kovos menų meistru ir oro valdytoju – Zahieru – priešakyje, kuri siekia išlaisvinti pasaulį iš politinių institucijų rankų bei visiems laikams nutraukti avataro ciklą.

Ketvirtoji knyga. Pusiausvyra
Įvykiai vyksta praėjus trejiems metams po įvykių trečiojoje knygoje. Avatarė Kora dingusi jau šeši mėnesiai. Į Respublikos miestą atvyksta būsimas Žemės Karalystės monarchas, nužudytosios karalienės sūnėnas, princas Vu, siekdamas tapti velionės įpėdiniu. Tuo tarpu Kuvira, kartu su jos bendražygiais, keliauja po subyrėjusią Žemės Karalystę, vienydama ją militaristine jėga. Ilgainiui Kuvira šalyje įtvirtina totalitarinį režimą bei tituluoja save didžiąja vienytoja, siekiančia prijungti visas buvusias etnines valstybės teritorijas, įskaitant nepriklausomą Respublikos miestą.

Aktorių sudėtis
---------------

| Pagrindinių balso aktorių sudėtis |
| --- |
| Mike Mayers |  |  |  |  |  |  |  |
| Jannet Varney | Seychelle Gabriel | David Faustino | P. J. Byrne | J. K. Simons | Mindy Sterling | Kiernan Shipka | Dee Bradley Baker |
| Kora | Asami Sato | Mako | Bolinas | Tenzinas | Lin Beifong | Džinora | Tarlokas, Naga,  Pabu, Ogis |

Kūrimas
-------

Apie serialo kūrimą paskelbta 2010 m. liepos 22 d. vykusios „San Diego Comic-Con" mugės metu. Pradžioje serialui buvo numatyta suteikti „Avataras: Koros legenda" pavadinimą ir parodyti tik dvylika serijų, bet vėliau pavadinimas buvo sutrumpintas iki „Koros legenda", o serijų skaičius išaugo iki 52.

Išnašos
-------

1. ↑  „Animation News Discussion Cartoon Community – toonzone news". Toonzone.net. Suarchyvuotas originalas 2010-08-05. Nuoroda tikrinta 2010-08-03.
2. ↑  Rothing, Hilary (2010-07-08). „Avatar: Legend of Korra Details at Comic-Con?". UGO Entertainment. Suarchyvuotas originalas 2010-07-11. Nuoroda tikrinta 2010-09-05.
3. ↑  Farley, Christopher (2011-03-08). „'The Last Airbender: Legend of Korra: The Creators Speak". *SpeakEasy*. Dow Jones & Company. Nuoroda tikrinta 2012-03-18.